Алексей Хомяков
Към * * *

Превод от руски: Ана Александрова, —

chitanka.info

Пред мен ли са — челото засияло

        със слънчев знак

и твоят поглед — чисто огледало, —

        тъгувам пак.

Не знаеш ти: обичам те безкрайно

        и с тиха страст.

Живота си за тебе всеотдайно

        дарил бих аз.

Убиеш ли със леден взор мечтата

        на любовта,

не ще проронят укори устата,

        дори в скръбта.

Но знай, в мига на нашата раздяла,

        останал сам,

ще звънна в песен. Мъката си цяла

        ще вложа там.

Светът, заслушан в тъмната ми лира,

        ще чуе как

погребана душата ми умира,

        загива в мрак.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.